Tolong jelaskan mengenai Kasuari dalam bahasa jawa

Kasuari punika kalebet peksi saking ordho Casuariiformes. Ordo punika gadhah kalih famili inggih punika famili casuaridae saha dromidae. Wonten ing Indonésia namung kapanggih famili casuaridae. Famili punika gadhah tigang jinis spésies inggih punika Casuarius casuarius, Casuarius benneti saha Casuarius unafendiculatus.

Wonten ing nagara Indonésia, peksi punika namung kapanggih wonten ing Indonésia pérangan wétan kados ta wonten ing Irian Jaya, Maluku (Seram saha kapuloan Aru). Jinis Casuarius casuarius kalebet kéwan ingkang dipunreksa, nanging kasuari sampun dados satwa ingkang dipunburu kanggé dipundhahar dagingipun. Wonten ing Maluku, tiganipun dados bahan ukiran sasampun isinipun dipunbucal lumantar bolongan ingkang wiyaripun sami kaliyan dom. Samangké kasuari sampun angèl kapanggih.

Kasuari pados panganan punika kanthi mendhet woh-wohan ingkang sampun dhawah wonten ing siti ugi kanthi nggoyak-nggoyak wit ingkang wonten woh-wohanipun. Kasuari punika ngrontokaken woh-wohan kanthi ngginakaken suku saha badanipun. Kasuari ugi asring mangan watu-watu alit. Punika ancasipun kanggé ngalusaken panganan utawi woh-wohan ingkang atos wonten ing piranti cerna ingkang anami tembolok.

Kasuari punika kalebet peksi ingkang boten saged mabur. Nanging kasuari punika mlampah saha mlajar nalika pados panganan utawi wonten bebaya. Nalika boten wonten bebaya kasuari mlmpah kanthi sirah ngadeg manginggil saha jangganipun radi bèngkok. Nalika mlajar nginggilipun sirah sami kaliyan badanipun. Kasuari punika pratingkah saha wujud badanipun sami kaliyan peksi maleo.